José Pedro Díaz

Bardd, nofelydd, ysgrifwr, a beirniad llenyddol o Wrwgwái yn yr iaith Sbaeneg oedd José Pedro Díaz (12 Ionawr 1921 – 3 Gorffennaf 2006). Roedd efe a'i wraig, y bardd Amanda Berenguer, yn aelodau La Generación del 45, mudiad o lenorion o Wrwgwái a flodeuai yng nghanol yr 20g. Yn ogystal â'i farddoniaeth a'i nofelau, mae Díaz yn nodedig am ei feirniadaeth sy'n ymdrin â llên Ffrainc.

Priodasant Díaz a Berenguer yn nechrau eu hugeiniau, a thra'n byw gyda'i theulu hi fe wnaethon nhw sefydlu gwasg La Galatea yn y garej. Derbyniodd Díaz rodd ariannol yn 1950 ac aeth i Wlad Belg fel swyddog diwylliannol anrhydeddus, a thros y ddwy flynedd olynol daeth y ddau ohonynt yn gyfarwydd â ffigurau a mudiadau llenyddol Ewrop.Renee Sum Scott, "Berenguer, Amanda" yn Latin American Women Writers: An Encyclopedia, golygwyd gan María Claudia André ac Eva Paulino Bueno (Efrog Newydd: Routledge, 2008).

Yn ogystal â'i feriniadaeth sy'n ymdrin â llên ei famwlad, gan gynnwys astudiaethau ganddo o Felisberto Hernández a Delmira Agustini, enillodd Díaz enw fel un o'r beirniaid amlycaf yn America Ladin i ysgrifennu am lenorion Ffrengig, megis Honoré de Balzac ac André Gide. Cyhoeddodd nifer o'i ysgrifau yn y cylchgrawn wythnosol Correo de los viernes. Ysgrifennodd hefyd astudiaethau beirniadol o waith y bardd Sbaenaidd Gustavo Adolfo Bécquer, a gesglid mewn cyfrol a gyhoeddwyd yn 1953.

Fel awdur ffuglen, cydnabyddir Díaz am ei nofelau Los fuegos de San Telmo (1964), sy'n ymwneud ag hanes yr Wrwgwaiaid o dras Eidalaidd, a Partes de naufragios (1969), stori am fywyd ym Montevideo yn y 1930au a'r 1940au. William H. Katra, "Díaz, José Pedro (1921–2006)" yn Encyclopedia of Latin American History and Culture (Gale, 2008). Adalwyd ar 29 Mai 2019.

 Cyfeiriadau 

 Darllen pellach 
 Marie J. Peck, "José Pedro Díaz y Hemingway: una mitología comparada", Texto Crítico 12: 34-35 (1986), tt. 189–203.

Categori:Beirdd Sbaeneg o Wrwgwái
Categori:Beirniaid llenyddol Sbaeneg o Wrwgwái
Categori:Genedigaethau 1921
Categori:Llenorion yr 20fed ganrif o Wrwgwái
Categori:Llenorion yr 21ain ganrif o Wrwgwái
Categori:Marwolaethau 2006
Categori:Nofelwyr Sbaeneg o Wrwgwái
Categori:Pobl o Montevideo
Categori:Ysgrifwyr a thraethodwyr Sbaeneg o Wrwgwái